[{"text_idx": "#000000", "text": "C\u0302u vi vidas c\u0302iujn lingvojn supre de la pag\u0302o ? Ni tradukas rakontojn el Global Voices por ke civitanaj komunikiloj tra la mondo estu alireblaj por c\u0302iuj."}, {"text_idx": "#000003", "text": "Arto kaj kulturoBona novaj\u0302oCenzuroCivitanaj komunikilojDisvolvadoEdukadoEkonomio kaj komercoElektadoEn- kaj elmigradoEtno kaj rasoFilmoFotografioFres\u0302a Novaj\u0302oHistorioHomaj rajtojHomama agadoHumuroIdeojIndig\u0302enojInternaciaj rilatojInterreta aktivismoJunulojJuroKatastrofoKomunikiloj kaj j\u0302urnalismoLaboroLingvoLiteraturoMedioMilito kaj konfliktoMuzikoNutraj\u0302oParolliberecoPolitikoProtestoRajtoj je seksa diverseco (GLAT)RegadoReligioRifug\u0302intojSanoSciencoSportoTeknikaroUnesko (UNESCO)Unuig\u0302itaj Nacioj (UN)Virinoj kaj socia seksoVojag\u0302o"}, {"text_idx": "#000004", "text": "Modo, religio kaj kulturo renkontig\u0302as en tutmonda kaptuka arto"}, {"text_idx": "#000006", "text": "C\u0302i tiu rakonto de Frances Kai-Hwa Wang origine aperis en la 27an de oktobro 2017. G\u0302i estas reeldonita c\u0302i tie kiel parto de partnerig\u0302o inter PRI kaj Global Voices."}, {"text_idx": "#000007", "text": "Ne mankas c\u0302armo al c\u0302iujara modo-spektaklo en la usona s\u0302tato Mic\u0302igano kie viroj, virinoj kaj infanoj glitas lau\u0306 promenejo dum muziko lau\u0306te sonas en la fono. Sed tio kio diferencigas tiun c\u0302i defiladon estas g\u0302ia celebrado de modestaj stiloj. La modeloj, uzante kolorajn koltukojn kaj kaptukojn [vidu ankau\u0306 hig\u0302abo], portas elegantajn vestaj\u0302ojn sen elmontri sian hau\u0306ton. Proksime al la promenejo, vendistoj elmontras s\u0302tofojn, arton kaj akcesoraj\u0302ojn el diversaj partoj de la mondo en kakofonio de koloroj."}, {"text_idx": "#000008", "text": "En la mezo de c\u0302io c\u0302i estas Zarinah El-Amin Naeem, indig\u0302ena antropologino el la urbo Detroit, kiu kreis la c\u0302iujaran eventon por kunigi grupojn havantajn la tradicion kovri la kapon. Inter ili estas sikoj, islamanoj, judoj, nigraj israelanoj, ortodoksaj kristanoj kaj afrikaj spiritistoj."}, {"text_idx": "#000009", "text": "El-Amin Naeem diras, ke Beautifully Wrapped Headwrap Expo [Ekspozicio Bele Envolvita Kaptuko] unuigas homojn kun diversaj fonoj por inters\u0302ang\u0302i ideojn kaj lerni unu de la alia en la sama spaco."}, {"text_idx": "#000010", "text": "\u201cVeraj homoj parolantaj vidalvide, ne nur legantaj unu pri la aliaj, estas la s\u0302losilo por nia antau\u0306eniro kiel socio\u201d, diras El-Amin Naeem."}, {"text_idx": "#000012", "text": "S\u0302i mem kovras sian kapon per okulfrapaj s\u0302tofoj kaj s\u0302ia plej elstara identigaj\u0302o estas la \u201calta turo\u201d, kiu aldonas g\u0302is 30 cm al s\u0302ia alteco. Kiam s\u0302i estis pli juna, El-Amin Naeem fojfoje portis kaptukon simple c\u0302ar s\u0302i s\u0302atis la stilojn; sed post sia tria jaro da studado c\u0302e la Universitato Howard en Vas\u0302ingtono, s\u0302i komencis c\u0302iutage uzi turbanojn kiel rimedon esprimi sian islaman kredon."}, {"text_idx": "#000013", "text": "S\u0302i rimarkis ke homoj komencis trakti s\u0302in alimaniere. Vojag\u0302ante ekster Usono kiel universitata studento kaj poste kiel fakulo pri internacia evoluado en Egiptio kaj Sieraleono, El-Amin Naeem malkovris kiom multas kulturoj c\u0302irkau\u0306 la mondo en kiuj oni envolvas la kapon, kaj kiom granda estas la diverseco de kaptukaj stiloj. S\u0302iaj turbanoj ig\u0302is maniero malfermi la pordon al dialogo kun aliuloj."}, {"text_idx": "#000014", "text": "\u201cKiel vojag\u0302anta afrik-usona islama virino, mi rimarkis la scivolemon pri miaj turbanoj\u201d, diras El-Amin Naeem. \u201cHomoj haltis kaj demandis min kiel meti ilin, kie mi ac\u0302etis la s\u0302tofojn, kial mi surhavis ilin kaj tiel plu. Mi komencis improvizitajn atelierojn en necesejoj, kaj tio progresis al formalaj metiejoj en bibliotekoj\u201d."}, {"text_idx": "#000015", "text": "Finfine, El-Amin Naeem kreis Beautifully Wrapped (Bele Envolvita), internacian kaj interreligian organizaj\u0302on kun la celo krei amon kaj komprenemon per la tutmonda kaptuka arto."}, {"text_idx": "#000017", "text": "\u201cPligrandigi la komprenon pri la praktiko [kovri la kapon] gravas c\u0302ar virinaj vestaj\u0302oj, kaj precipe la vestaj\u0302oj de islamaj virinoj, estas tiom politikigitaj en la hodiau\u0306a mondo\u201d, s\u0302i diras. \u201cMultaj islamaj virinoj sentas, ke tio estas s\u0302arg\u0302o, kiun ili kaj nur ili portas. Sed kiam vi ekkonas la plenan amplekson de la praktikoj kaj uzoj de koltukoj kaj turbanoj, vi komencas pridubi kial grupo de islamaj virinoj farig\u0302is la centro de la debato\u201d."}, {"text_idx": "#000018", "text": "Lau\u0306 El-Amin Naeem, la ekspozicio estas por multaj personoj s\u0302anco por sperti ion novan \u2013 de unikaj s\u0302tofoj g\u0302is fres\u0302aj stiloj. Okazas gvidsesioj, merkato de metiistoj kun s\u0302tofoj kaj c\u0302iuhoraj modo-prezentoj kun la partopreno de proksimume dekduo da modo-dezajnistoj."}, {"text_idx": "#000019", "text": "\u201cPor iuj c\u0302eestantoj, estas ilia unua fojo ke ili envolvas vualon. Aliaj deziras s\u0302ang\u0302i vestaj\u0302ojn kaj testi novan stilon\u201d, s\u0302i diras.\nLa ekspozicio estas ankau\u0306 loko por grupoj interkonatig\u0302i kaj konstrui rilatojn. Pasintjare, princino Anne Oluwaseun Besimen-Akinfenwa, reprezentanto de la Organizaj\u0302o Odua de Mic\u0302igano, prezentis la joruban kulturon en Okcidenta Afriko."}, {"text_idx": "#000020", "text": "\u201cMi lernis tiom multe de la aliaj parolantoj\u201d, s\u0302i diras. \u201cMi pli bone komprenis la turbanojn en la sika tradicio.\u201d"}, {"text_idx": "#000021", "text": "Dum la kaptuka ekspozicio, siko montras al spektantoj kiel envolvi dastar-on au\u0306 sikan turbanon. Foto kun permeso de Felicia Tolbert."}, {"text_idx": "#000022", "text": "Krom lerni pri la diferencoj inter tradicioj, eblas ankau\u0306 interrilati \u2014 precipe c\u0302ar kovri la kapon nuntempe povas foje kau\u0306zi suspekton au\u0306 kritikon."}, {"text_idx": "#000023", "text": "\u201cIele, kapo-vualigo estas s\u0302anco por sinesprimado, sed g\u0302i povas ankau\u0306 kompliki iomete la vivon\u201d, diras El-Amin Naeem. \u201cMi c\u0302iam diras, ke por vualigi vin en socio kiu ne valorigas tiun praktikon, vi devas havi fortan karakteron. Vi c\u0302esas esti nevidebla.\u201d"}, {"text_idx": "#000024", "text": "Andrea Grinberg estas profesia violonc\u0302elisto kaj posedantino de Wrapunzel, retejo por virinoj kiuj kaptukas sin. Grinberg estas judino kaj memoras iun jaron dum la ekspozicio, kiam islama viro s\u0302in alproksimig\u0302is post s\u0302ia prezento, dirante ke li estis surprizita de la kvanto da similecoj inter lia kredo kaj tiu de Grinberg."}, {"text_idx": "#000025", "text": "\u201cAntau\u0306e mi neniam renkontis judon\u201d, la viro diris.\nGrinberg diras, ke la interago estis nekredebla."}, {"text_idx": "#000026", "text": "\u201cKaj g\u0302uste tio estas la grava punkto\u201d, diras Grinberg. \u201cMi scias, ke la intenco de Zarinah estas antau\u0306enigi dialogon\u201d."}, {"text_idx": "#000027", "text": "Violonc\u0302elisto kaj harar-envolva instruistino Andrea Grinberg fotita por la c\u0302iujara kalendaro de Beautifully Wrapped [Bele Envolvita]. Grinberg prizorgas retan komunumon nomatan Wrapunzel, kie virinoj, kiuj portas kaptukojn, povas interrilati. Foto kun permeso de Yonatan Grinberg."}, {"text_idx": "#000028", "text": "Dum alia jaro, post kiam la Nation of Islam [Nacio de Islamo] prezentis korpo-ekzercan programeron, iuj membroj de la juda komunumo esprimis zorgojn pri la s\u0302ajne milita kaj politika karaktero de la prezento. Sed la du grupoj interparolis, sinjoro Grinberg diras, kaj finfine oni malkovris, ke la korpomovoj celis fortigi virinojn kaj devus esti farataj private anstatau\u0306 al publiko."}, {"text_idx": "#000029", "text": "\u201cSe c\u0302i tiuj [malsamaj] tipoj de homoj povas kunveni kaj g\u0302ui la tempon kune, c\u0302io eblas\u201d, s\u0302i diras."}, {"text_idx": "#000030", "text": "Kiel vendistino, Grinberg diras ke s\u0302i s\u0302atas la eblon rekte komuniki kun la publiko, kaj ankau\u0306 lernas malsamajn stilojn de kaptuka envolvado."}, {"text_idx": "#000031", "text": "\u201cKiam oni iras al la [kaptuka] ekspozicio, estas vera sento ke temas pri modo, kulturo, amuzo, beleco kaj c\u0302io, sed vere okazas io pli profunda. Kaj mi ne kredas ke mi estas la sola, kiu sentas tion kiam mi iras tien\u201d, Grinberg diras."}, {"text_idx": "#000033", "text": "\u201cNi devas konstrui konstante la kirason de nia komunumo kaj g\u0302enerale montri, ke ni zorgas pri la bonfarto de aliaj, ke ni amas unu la alian, kaj ke ni devos labori por akcepti niajn diferencojn\u201d, diras El-Amin Naeem."}, {"text_idx": "#000034", "text": "Arto kaj kulturoCivitanaj komunikilojVirinoj kaj socia sekso"}, {"text_idx": "#000036", "text": "\u2018Via\u2019dle: Wordle nun alireblas en multaj lingvoj de la mondo"}, {"text_idx": "#000037", "text": "La malsukcesa regiona integrig\u0302o de la Pintokunveno de la Amerikoj"}, {"text_idx": "#000039", "text": "Juna kuiristo en Bakuo transformis sian apartamenton en restoracion"}, {"text_idx": "#000044", "text": "C\u0302iuj komentoj estas kontrolitaj de administranto. Ne sendu vian komenton pli ol unufoje c\u0302ar tiu povus esti markita kiel spamo.\nBonvolu konduti respekteme al aliaj. Komentoj kiuj enhavas malamajn esprimojn, obscenaj\u0302ojn kaj personajn atakojn ne estos aprobitaj."}, {"text_idx": "#000045", "text": "Global Voices estas subtenata de la klopodoj de niaj volontulaj kontribuantoj, fondumoj, donacantoj kaj misio-servoj. Por pliaj informoj bonvolu legi nian Monkolektan Etikan Politikon."}]